РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/42-20

12. фебруар 2020. године

Б е о г р а д

З А П И С Н И К

38. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 11. ФЕБРУАРА 2020. ГОДИНЕ

 Седница је почела у 9,05 часова.

 Седницом је председавао Мирко Крлић, председник Одбора.

 Седници су присуствовали: Драгана Костић, Станија Компировић, проф. др Марко Атлагић, Александар Југовић, проф. др Снежана Богосављевић Бошковић, Снежана Пауновић и Наташа Михаиловић Вацић, чланови Одбора.

 Седници су присуствовали: Србислав Филиповић (Јасмина Обрадовић), Борисав Ковачевић (Хаџи Милорад Стошић) и Милан Лапчевић (Ђорђе Вукадиновић), заменици чланова Одбора.

Седници нису присуствовали чланови Одбора: мр Јадранка Јовановић, др Ана Стевановић, Љупка Михајловска, Александра Белачић, Весна Марјановић и Наташа Мићић, нити њихови заменици.

Седници je присуствовао и Маријан Ристичевић, народни посланик који није члан Одбора.

Поред чланова Одбора седници су присуствовали: Слободан Цвејић, Славиша Грујић, Биљана Ратковић Његован и Вишња Аранђеловић, кандидати за чланове Савета Регулаторног тела за електронске медије.

На предлог председавајућег, чланови Одбора су, већином гласова (седам гласова за, два нису гласала), усвојили следећи

Д н е в н и р е д:

1. Разговор са кандидатима за члана Савета Регулаторног тела за електронске медије које је предложио овлашћени предлагач надлежни одбор Скупштине Аутономне покрајине Војводине;

1. Разговор са кандидатима за члана Савета Регулаторног тела за електронске медије које је предложио овлашћени предлагач удружења издавача електронских медија и удружења новинара у Републици Србији.

Прва тачка дневног реда:Разговор са кандидатима за члана Савета Регулаторног тела за електронске медије које је предложио овлашћени предлагач надлежни одбор Скупштине Аутономне покрајине Војводине

 Уводне напомене поводом ове тачке дневног реда изнео је Мирко Крлић, председник Одбора.

 Подсетио је све присутне да је Одбор за културу и информисање на претходној седници, одржаној 10. фебруара 2020. године, утврдио Листу кандидата за чланове Савета Регулаторног тела за електронске медије, које је предложио овлашћени предлагач надлежни одбор Скупштине Аутономне покрајине Војводине.

 Нагласио је да је потребно да Одбор у складу са чланом 11. став 8. Закона о електронским медијима обави јавни разговор са кандидатима за члана Савета Регулатора.

 Истакао је да су биографије кандидата достављене члановима и заменицима чланова Одбора електронским путем, као и да су доступне свим члановима Одбора путем система е-парламент.

 У наставку седнице, кандидати за члана Савета Регулаторног тела за електронске медије, који се бира на предлог надлежног одбора Скупштине Аутономне покрајине Војводине, Слободан Цвејић и Славиша Грујић, представили су се члановима Одбора.

У дискусији су учествовали: Милан Лапчевић, проф. др Марко Атлагић и Маријан Ристичевић, који су кандидатима за члана Савета Регулаторног тела за електронске медије постављали питања у вези са њиховим професионалним искуством, радом у струци, као и будућим радом у Савету Регулатора.

Одговарајући на питања народних посланика, Слободан Цвејић је истакао да је, поред стручне анализе рада медија у Србији, три године радио као консултант у једној од емисија на „Радио телевизији Србија“.

Навео је да је мишљења да професори на универзитетима не треба да се баве политиком, односно да јавно износе своје политичке ставове.

Нагласио је да сматра да је Закон о електронским медијима добро регулисао област медија, али је истакао и то да постоји простор за унапређење подзаконских аката из ове области.

Славиша Грујић је одговарајући на питања народних посланика, истакао да се залаже за доследну примену Закона.

 Након дискусије, Одбор је, већином гласова (девет гласова за, два нису гласала), за известиоца на седници Народне скупштине одредио Мирка Крлића, председника Одбора.

Одбор је, већином гласова (десет гласова за, један није гласао) предложио Народној скупштини да се Листа кандидата за члана Савета Регулаторног тела за електронске медије разматра по хитном поступку, како би се омогућио несметан рад овог органа.

Друга тачка дневног реда:Разговор са кандидатима за члана Савета Регулаторног тела за електронске медије које је предложио овлашћени предлагач удружења издавача електронских медија и удружења новинара у Републици Србији

Уводне напомене поводом ове тачке дневног реда изнео је Мирко Крлић, председник Одбора.

Подсетио је све присутне да је Одбор за културу и информисање на претходној седници, одржаној 10. фебруара 2020. године, утврдио Листу кандидата за чланове Савета Регулаторног тела за електронске медије, као и листу организација које заједно чине јединственог овлашћеног предлагача, које су предложили удружења издавача електронских медија и удружења новинара у Републици Србији.

Такође, напоменуо је да је Одбор на истој седници, одредио и датум одржавања састанка организација ради утврђивања заједничког предлога кандидата за члана Савета Регулаторног тела за електронске медије.

Истакао је да је у складу са чланом 11. став 2. Закона, надлежна служба Народне скупштине обезбедила организацијамакоје заједно чине јединственог овлашћеног предлагача, простор за одржавање састанка у Дому Народне скупштине, у Београду, Трг Николе Пашића 13, ради утврђивања заједничког предлога два кандидата.

Напоменуо је да су :

- Групација радиодифузије Удружења за креативну индустрију Привредне коморе Србије;

- Удружење електронских медија Србије „ComNet“;

- Друштво новинара Војводине;

- Удружење новинара Србије,

овластили по једног свог представника који је присуствовао одржаном састанку и заступао их приликом утврђивања коначног предлога два кандидата за члана Савета Регулаторног тела за електронске медије.

Констатовао је да су удружења издавача електронских медија и удружења новинара у Републици Србији, утврдила договором коначан предлог два кандидата за члана Савета Регулатора, а да су за кандидате предложила:

- Биљану Ратковић Његован;

 - Вишњу Аранђеловић.

 Нагласио је да је потребно да Одбор у складу са чланом 11. став 8. Закона о електронским медијима обави јавни разговор са кандидатима за члана Савета Регулатора.

 Истакао је да су биографије кандидата достављене члановима и заменицима чланова Одбора електронским путем, као и да су доступне свим члановима Одбора путем система е-парламент.

 У наставку седнице, кандидати за члана Савета Регулаторног тела за електронске медије, који се бира на предлог удружења издавача електронских медија и удружења новинара у Републици Србији, Биљана Ратковић Његован и Вишња Аранђеловић, представили су се члановима Одбора.

Поводом ове тачке дневног реда дискутовао је Маријан Ристичевић, који је кандидатима за члана Савета Регулаторног тела за електронске медије поставио питања у вези са њиховим будућим радом у Савету Регулатора.

Одговарајући на питања Маријана Ристичевића, Биљана Ратковић Његован је истакла да се залаже за поштовање закона који регулишу област електронских медија, посебно у делу који се односи на реемитовање програмског садржаја.

Вишња Аранђеловић је нагласила да, уколико буде изабрана за члана Савета Регулаторног тела за електронске медије, неће бити цензор медија у Србији, али да ће инсистирати на поштовању медијских закона.

 Након дискусије, Одбор је, већином гласова (девет гласова за, један није гласао), за известиоца на седници Народне скупштине одредио Мирка Крлића, председника Одбора.

Одбор је, једногласно (десет гласова за) предложио Народној скупштини да се Листа кандидата за члана Савета Регулаторног тела за електронске медије разматра по хитном поступку, како би се омогућио несметан рад овог органа.

Седница је завршена у 9,50 часова.

СЕКРЕТАР ПРЕДСЕДНИК

 Дана Гак Мирко Крлић